សូមគោរពជូន  
ឯកឧត្តមបណ្ឌិត គង់ ម៉ារី រដ្ឋលេខាធិការក្រសួងសេដ្ឋកិច្ចនិងហិរញ្ញវត្ថុ

​និងជាប្រធានក្រុមការងារបច្ចេកទេសនៃក្រុមប្រឹក្សាបច្ចេកវិទ្យាព័ត៌មាននៃក្រសួងសេដ្ឋកិច្ចនិងហិរញ្ញវត្ថុ

កម្មវត្ថុ៖ ការស្នើសុំផ្ទេរការបង្ហោះសារអេឡិចត្រូនិចរបស់អង្គភាពសវនកម្មផ្ទៃក្នុងនៃអាជ្ញាធរសេវាហិរញ្ញវត្ថុមិនមែនធនាគារ (**អ.ស.ហ.**) ពីក្រុមហ៊ុន Cambodia Web Hosting មកកាន់មជ្ឈមណ្ឌលទិន្នន័យរួមក្រសួងសេដ្ឋកិច្ច និងហិរញ្ញវត្ថុ។

សេចក្តីដូចមានចែងក្នុងកម្មវត្ថុខាងលើ ខ្ញុំសូមគោរពជម្រាបជូន ឯកឧត្តម​បណ្ឌិតរដ្ឋលេខាធិការ មេត្តាជ្រាបដ៏ខ្ពង់ខ្ពស់​​​ថា៖ អង្គភាពសវនកម្មផ្ទៃក្នុងនៃ **អ.ស.ហ**. បាននិងកំពុងដំណើរការដោយប្រើប្រាស់សេវាបង្ហោះសារអេឡិចត្រូនិចដែលមានឈ្មោះ **@iauoffsa.gov.kh** របស់ក្រុមហ៊ុន Cambodia Web Hostingនឹងត្រូវផុតសុពលភាព នៅថ្ងៃទី២៦ ខែមិថុនា ឆ្នាំ២០២៤ ខាងមុខនេះ។ ក្នុងន័យនេះដើម្បីធានានិរន្តរភាពនៃដំណើរការជាប្រចាំរបស់សារអេឡិចត្រូនិករបស់អង្គភាពសវនកម្មផ្ទៃក្នុងនៃ **អ.ស.ហ.** បន្ទាប់ពីសុពលភាពត្រូវផុតកំណត់ប្រើប្រាស់ក្នុងពេលដ៏ឆាប់ខាងមុខនេះ អង្គភាពសវនកម្មផ្ទៃក្នុងនៃ **អ.ស.ហ.** សូមគោរពស្នើសុំការឯកភាពដ៏ខ្ពង់ខ្ពស់ពី ឯកឧត្តម​បណ្ឌិតរដ្ឋលេខាធិការ ដើម្បីផ្ទេរការបង្ហោះសារអេឡិចត្រូនិចនេះមកក្រសួងសេដ្ឋកិច្ច និងហិរញ្ញវត្ថុជំនួសវិញ ដោយផ្អែកលើហេតុផល ការផ្ទេរការបង្ហោះសារឡិចត្រូនិចរបស់អង្គភាពសវនកម្មផ្ទៃក្នុងនៃ **អ.ស.ហ.** មកស្ថិតក្រោមក្រសួងសេដ្ឋកិច្ច និងហិរញ្ញវត្ថុ នឹងជួយបង្កើនសុវត្ថិភាពក្នុងការគ្រប់គ្រង និងការពារទិន្នន័យនៅក្នុងសារអេឡិចត្រូនិច ព្រមទាំងជួយកាត់បន្ថយចំណាយថវិកាផងដែរ។

អាស្រ័យហេតុដូចបានគោរពជម្រាបជូនខាងលើ សូម ឯកឧត្តម​បណ្ឌិតរដ្ឋលេខាធិការ មេត្តាពិនិត្យ សម្រេច និងផ្តល់ការណែនាំ​ជាយថាហេតុ ដោយក្តីអនុគ្រោះបំផុត។

សូម ឯកឧត្តម​បណ្ឌិតរដ្ឋលេខាធិការ ទទួលនូវគាវកិច្ចដ៏ខ្ពង់ខ្ពស់ពីខ្ញុំ

អង្គភាពសវនកម្មផ្ទៃក្នុង

ប្រធាន